Suid Afrikaanse Nuus Thread - Page 149 - Stormfront
02-07-2007, 02:02 AM #1481
Moord-verdagte ‘stap uit selle’
Durban. – ’n Intensiewe ondersoek is van stapel laat loop ná bewerings dat ’n man wat verbind word met ’n rooftog waartydens ’n babameisie op haar ma se rug doodgeskiet is, glo eenvoudig by polisieselle in die KwaZulu-Natalse Middellande uitgestap het.
Mnr. Sgidi Sphamandla Gasela (23) is Saterdag by ’n vulstasie op Greytown aangekeer toe hy ’n taxi na Johannesburg wou haal.
Teen die vroeë oggendure van Maandag was daar egter geen teken meer van hom in die selle by die polisiekantoor op Kranskop waar hy aangehou is nie.
’n Saak van hulpverlening tydens ’n ontsnapping is aanhangig gemaak teen al vyf polisiebeamptes wat in daardie stadium by die aanklagkantoor aan diens was, het sr. supt. Phindile Radebe, polisiewoordvoerder, gister gesê. Strafregtelike en departementele tugstappe sal volgens haar gedoen word as enige polisiebeamptes by die ontsnapping betrokke was.
Al wat sy oor die ontsnapping wou sê, is dat die omstandighede waaronder dit plaasgevind het, ondersoek word.
Radebe wou nie sê of daar enige tekens was dat die sel oopgedwing is, of daar ander mense saam met Gasela in die sel aangehou is, of wie die ontsnapping ontdek het nie.
Volgens berigte het Gasela glo eenvoudig uit die polisieselle gestap.
Gasela is aangekeer in verband met die opspraakwekkende rooftog verlede Oktober in die Johannesburgse middestad waarin me. Cynthia Mitileni (27) se eenjarige baba, Khensani, op haar rug doodgeskiet is.
Mitileni het daardie middag so pas uit ’n taxi geklim om slaghuis toe te gaan toe ’n bende van tussen ses en agt rowers op die hoek van Wanderers- en Breëstraat in die Johannesburgse middestad op Coin-geldwagte losgebrand het.
Ná die skietery het Mitileni, wat uit die koeëls se pad probeer kom het, iets nat op haar rug gevoel.
Sy het eers ontdek dat Khensani in die kop geskiet is toe sy haar van haar rug aftel.
Sewe ander mense is in die rooftog beseer.
Volgens Sapa staan vier mans reeds in verband met die rooftog tereg en het ’n vyfde verdagte verlede maand selfmoord gepleeg nadat polisiebeamptes hom as deel van hul ondersoek na KwaZulu-Natal geneem het.
02-07-2007, 02:05 AM #1482
Verkeersbeampte stamp man van fiets af
’n Jong fietsryer van Pretoria is lig beseer toe ’n verkeers-beampte van Noordwes hom gisteroggend van sy fiets af gestamp het en daarna gedreig het om hom te arresteer.
Mnr. Barend Burger (19) sê hy en ’n ander fietsryer, mnr. Jaco Ferreira (29), het gisteroggend om 07:20 in DF Malan-rylaan in die noorde van Pretoria gery toe die voorval plaasgevind het.
“Ek het net ’n slag gevoel, my wiel het gebars en toe val ek na die linkerkant van die pad. Gelukkig was daar nie motors agter my nie, want hulle sou dalk oor my gery het,” sê hy.
Burger sê ’n verkeers-beampte het stilgehou, maar hy het die skuld op hulle probeer pak. “Hy het gesê ons mag nie hier ry nie, want dit is die Mabopane-hoofweg.”
Ferreira sê die verkeers-beampte het gedreig dat hy hulle kan arresteer omdat hulle op die hoofweg ry.
“Ons het vir hom gesê dit is nie die hoofweg nie.
“Ek het sy nommerplaat geneem en hy het ook sy naam en telefoonnommer vir ons gegee,” sê Ferreira.
Burger sê hy is baie kwaad omdat die verkeersbeampte hom gestamp het. “Ons het al die padreëls gehoorsaam en het lank voor die tyd aangedui ons gaan reguit aanry.
“As iemand anders my gestamp het, was dit dalk nie so erg nie, maar ’n verkeersbeampte? Hy moes seker darem bietjie gekyk het.”
Volgens Burger is sy fiets sowat R45 000 werd. Dit is nou só erg beskadig dat dit vervang moet word.
Hy het gister die voorval by die Pretoria-Noord-polisiekantoor aangemeld.
Mnr. Steven Malatjie, die verkeersbeampte wat Burger glo gestamp het, en sy senior was gister die heeldag in ’n vergadering en kon nie met Beeld praat nie.
Insp. Paul Ramaloko, polisiewoordvoerder, sê die polisie ondersoek die voorval.
02-07-2007, 02:22 AM #1483
Yslike rooftog gefnuik
OOS-LONDEN. – Groot planne vir wat op die oog af ’n grootskaalse rooftog sou wees, is gister deur lede van die polisie se eenheid teen georganiseerde misdaad bloedneus geslaan.
Dít was nadat talle polisiebeamptes gister om 03:00 ’n suksesvolle klopjag op ’n verlate fabriek op Fort Jackson buite dié stad uitgevoer het.
Sonder dat ’n enkele skoot geklap het, is altesame 19 verdagtes, wat vermoedelik deel vorm van ’n landwye sindikaat, in hegtenis geneem.
Sommige van hulle was nog in die ses gesteelde motors wat ook op dieselfde perseel gevind is.
Die polisie het op onder meer vyf R5-gewere, twee AK 47’s, agt 9 mm-pistole, koeëlvaste baadjies, blou ligte wat in polisievoertuie gebruik word, houers met traanrook, bokse vol patrone en 2,5 liter chloroform afgekom.
Verder is beslag gelê op altesaam 20 selfone van verskillende fabrikate en die ses gesteelde voertuie.
Supt. Mzukisi Fatyela, provinsiale polisiewoordvoerder, het gister gesê dié deurbraak is gemaak nadat die polisie die fabriek dopgehou het.
Die hulp van polisiebeamptes in die provinsie is vir dié haarfyn beplande operasie ontbied, omdat hulle geweet het die verdagtes sou swaar gewapen wees.
Daar is volgens Fatyela baie verlate fabrieke in dié omgewing.
Die vermeende rowers het een van die fabrieke gebruik om hul toerusting weg te steek.
“Dit is in dié stadium nog te vroeg om te bespiegel waarvoor die mans die voertuie, vuurwapens en patrone sou gebruik, maar dit sou beslis vir iets groots gewees het.
“Daar sou beslis ’n verlies van lewe gewees het as ’n mens net kyk na die kaliber vuurwapens wat die mans gehad het,” het Fatyela gesê.
Volgens hom was baie van dié vuurwapens nog nuut en van die patrone is ook nog in verseëlde bokse gevind.
Die voertuie waarmee die verdagtes betrap is, was drie bakkies, ’n Sprinter-bus wat aan die polisie behoort, ’n Audi A4 en ’n Telkom-bakkie, wat duidelik met die maatskappy se plakkers gemerk is.
Daar kon uit die polisie se ondersoek vasgestel word dat dié voertuie op verskillende tye in Gauteng, KwaZulu-Natal en in die Oos-Kaap gesteel is.
Die polisie gaan dag en nag werk om die verdagtes een vir een te ondervra om vas te stel of hulle ook met ander misdrywe verbind kan word.
Volgens Fatyela sal daar hoofsaaklik gekyk word of die verdagtes met transito-rooftogte verbind kan word.
“Ons gaan probeer vasstel waar die mans hul vuurwapens en ammunisie in die hande gekry het en vir hoe lank hulle dit in die fabriek weggesteek het,” het Fatyela gesê.
“Die deurbraak is gemaak, maar baie werk lê nou nog voor.”
Die verdagtes kan almal aangekla word van sameswering om ’n rooftog uit te voer, sowel as van die onwettige besit van vuurwapens, ammunisie en gesteelde voertuie.
Hulle sal binnekort in die landdroshof in Oos-Londen verskyn.
02-07-2007, 02:35 AM #1484
Polisiekonstabel met vangwa vol dagga betrap
ROSENDAL. – Met ’n uniform agter tralies.
Dit is die lot van ’n polisiekonstabel wat glo met ’n vangwa vol dagga betrap is.
Selfs die passasiersitplek was tot teen die dak volgestop met streepsakke dagga.
Nadat kollegas van die konstabel onraad bemerk het omdat hy “ongewoon vroeg” op kantoor was, is gevind dat hy – ten volle in sy uniform geklee en terwyl hy aan diens was – sowat 400 kg dagga met ’n vangwa vervoer het.
Ook eienaardig was dat dié konstabel, toe hy besef die polisie jaag hom, met die vangwa vol dagga na die polisiekantoor gery en daar geparkeer het.
Supt. Motarafi Ntepe, polisiewoordvoerder, het gesê die 26-jarige konstabel het nog sy uniform aangehad toe hy in hegtenis geneem is.
Teen gistermiddag het hy, in aanhouding, steeds sy uniform aangehad.
Reëlings sou getref word dat hy ander klere sou kry.
Hangende ’n interne tugondersoek, het Ntepe gesê, gaan die konstabel moontlik geskors word.
Hy verskyn môre op Ficksburg in die hof.
Ntepe het gesê dié konstabel is reeds geruime tyd daarvan verdink dat hy dagga smokkel.
Die hulp van die honde-eenheid in Bloemfontein is ontbied.
Gisteroggend omstreeks 00:30 het inspp. Mojaki Moeti en Phillip Baleni van dié eenheid ’n wenk gekry oor ’n polisievoertuig wat dagga naby Ficksburg gaan aflaai.
Moeti en Baleni het sowat 10 km voor Ficksburg gesien die vangwa ry in die rigting van Rosendal.
“Hulle het die polisieligte en sirene aangeskakel en die bestuurder gewys om te stop,” het Ntepe gesê.
Sy het gesê die verdagte konstabel het net vinniger gery. “Ná ’n jaagtog van sowat 30 km het hy die vangwa by die polisiekantoor op Rosendal geparkeer.”
Drie streepsakke dagga is op die passasiersitplek en 16 sakke agter in die vangwa gekry. Dit is sowat R500 000 werd, het Ntepe gesê.
Die Vrystaatse polisiekommissaris, komm. Amon Mashigo, het gesê die interne ondersoek sal so vinnig moontlik afgehandel word om te verseker dat “die soort lid wat die beeld van die polisie skade aandoen, so gou moontlik uitgefiltreer word”.
“Daar is geen plek in Suid-Afrika vir korrupte polisielede van dié kaliber nie,” het hy gesê.
02-07-2007, 03:59 PM #1485
Brief-golf tref Mbeki
’n Dag voor pres. Thabo Mbeki se staatsrede het ’n stroom van tussen 20 en 30 briewe oor misdaad elke minuut in sy e-pos-legger beland via die vakbond Solidariteit se teenmisdaad-webblad.
Teen vroeg gisteraand was daar al 8 000 boodskappe.
Solidariteit het dié webblad, www.dear*president.co.za, eergister opgestel nadat Eerste Nasionale Bank (ENB) se briewe-teen-misdaad-veldtog verlede week op omstrede wyse geskrap is.
Sakelui en sakekamers het gister beklemtoon dat die veldtog teen misdaad deur die regering gedryf moet word terwyl opposisie- en sakeleiers Mbeki aangemoedig het om sterk standpunt teen misdaad in sy staatsrede in te neem.
Die meeste sakelui was lugtig om hul volle steun aan ENB se uitgestelde teen-misdaadaksie te gee.
Hulle koester egter groot verwagtings van Mbeki se staatsrede met die parlementsopening môre.
Mnr. Raymond Ackerman, voorsitter van Pick ’n Pay, het gesê hy is baie gretig om Mbeki se staatsrede te hoor: “Ek glo ons president moet mense gerusstel, nie oor die misdaadkwessie nie, maar (oor) wat aan misdaad gedoen gaan word. ’n Sterk plan moet gegee word oor hoe misdaad beheer gaan word.
“Ons wil ’n sterker benadering sien.
“Jan Publiek is desperaat om van die regering te hoor wat oor misdaad gedoen gaan word,” het hy gesê.
Ackerman glo enige maatskappy of persoon het die onvervreembare reg in ’n demokrasie, om óf die regering te prys óf oor die regering te kla. “Ek stem saam (met ENB) dat iets gedoen moet word,” het hy gesê. ( Volledige berig in Sake-Beeld.)
Mnr. Mangosuthu Buthelezi, IVP-leier, het gesê Mbeki moet in sy staatsrede “ ’n ondubbelsinnige bekentenis gee dat misdaad buite beheer is en dat die polisie gaan optree teen oortreders”.
Me. Patricia de Lille, OD-leier, het gesê Mbeki moet leierskap toon oor hoe probleme soos misdaad, armoede, korrupsie om die wapenskandaal, korrupsie in die algemeen en die Wêreldbeker-sokkertoernooi in 2010 hanteer moet word.
“Ons hoop die president gaan aankondig dat hy ’n nasionale misdaadberaad wil byeenroep waar verteenwoordigers van alle sektore ’n omvattende strategie kan saamstel om misdaad stop te sit,” het sy bygevoeg.
Dr. Pieter Mulder, leier van die VF+, het gevra vir ’n ondubbelsinnige presidensiële verklaring om die voorkoms van geweldmisdaad te beperk en om misdaad te bekamp.
“Pres. Mbeki moet kennis neem dat die meerderheid van die Suid-Afrikaanse publiek van hom verskil wanneer hy dit stel dat misdaad nie buite beheer is nie.
“Die publiek voel onveilig in hul eie huise,” meen hy.
Teen vroeg gisteraand het sowat 8 000 mense reeds e-pos aan die president gestuur en talle het hul ervaring van misdaad openhartig gedeel.
Volgens mnr. Jaco Kleynhans, wat Solidariteit se e-pos-projek hanteer, het sowat een uit tien mense vertel van hul eie ervarings en daar is ook heelwat voorstelle wat in die briewe aan die president gemaak word.
Mnr. Dirk Herman, woordvoerder van Solidariteit, het dié vloed e-pos as ’n “ongelooflike sukses” beskryf.
“Ons is opgewonde oor die reaksie.
“Mense van alle rasse het gereageer en die verhouding tussen e-pos in Afrikaans en Engels is sowat 50/50.”
02-09-2007, 03:21 AM #1486
Seer geagte volksgenote,
Toe die Orde Boerevolk op 10 Oktober 1989 tot stand gekom het was diegene wat dit tot stand gebring het gedryf deur die onsterflike ideaal van die vryheid vir die Boerevolk wat Transvaal en die Vrystaat ingesluit het en diegene wat waar hulle ookal in die wêreld was, hulle vereenselwig het met die Boeresaak.
Vir baie jare moes ons worstel sonder geld en sonder vreeslike ondersteuning van die volk en dikwels moes ons alleen die staatsgesag en die tronk trotseer.
In daardie proses was dit ons beskouing om niemand die stryd te ontsê nie omdat ons nie die patentreg op die vryheidstryd het nie.
Dikwels het ons onder die besef gekom dat ons alleen nie die oorwinning sal behaal nie en dat ons ons volk met die grootste spoed bymekaar moet maak. Dikwels het ons te doen gekry met die infiltreerders en hulle wat ons stryd wou vertraag. Daarom het daar by ons ‘n gejuig opgegaan toe die kundigheid van die Vrystaat en die Kaapse Rebelle deel van ons stryd geword het.
Die Orde Boerevolk het op die basis gewerk dat ons besielde Boerevolkslede genooi het om saam te kom en aan die stryd deel te neem. Die Orde Boerevolk het ‘n webwerf gehad – Orde Boerevolk.co.za - maar dit was oneffektief. Met die insette van die Vrystaat en ‘n Kaaplander het ons gepoog om ‘n nuwe webwerf – Orde Boerevolk.com - tot stand te bring. Hierdie webwerf het ons stryd meer vertraag as iets anders, as gevolg van botsende persoonlikhede. ‘n Webwerf sal tot ons stryd kan bydrae, dit sal nie die oorwinning bring nie. Die oorwinning kan alleenlik kom wanneer ons die vyand aanvat en nie mekaar nie. Ek gaan nie deel wees van hierdie onverkwiklike twis nie. My geloof is ‘n hoogs persoonlike saak tussen my en my Skepper en wanneer geloof (en dit bly geloof nie noodwendig die waarheid nie) – gebruik word as ‘n verdelende faktor wat mense weglok van die stryd wil ek niks daarmee te doen hê nie. Daar is genoeg instansies wat vir mense die geleentheid skep om mekaar te beledig en te belaster oor geloof. Daarom het ek besluit om die onverkwiklikheid van hierdie binnegevegte stop te sit deur :
1. Die skenker se geld, waarmee die webwerf tot stand gekom het, vir hom terug te gee. Ek word nie met 30 silwerlinge gekoop nie.
2. Daardie webwerf aan die Vrystaat te skenk sodat hulle hulle eie ding kan doen met hulle eie administrateur en amptenare. Ons sal as Transvalers nie meer ‘n inset daar lewer nie.
3. Mettertyd sal ons weer ons eie webwerf tot stand bring met ons eie amptenare sonder inmenging en beswaar van buite. Die huidige administrateur is ‘n Transvaler, wel deur die Vrystaat aangewys, maar nou ‘n steen des aanstoots oor sy manier van dinge doen. Dit spreek vanself dat hy dus nie langer die administrateur van die webwerf is nie. Hy het ‘n belangrike rol gespeel in die oprigting van die webwerf (sonder vergoeding) en het soms sy opinie uitgespreek waarmee ek nie altyd saam kon stem nie. Dit beteken verder dat hy as kandidaat vir die hantering van die te stigte Transvaalse Webwerf nie buite rekening gelaat gaan word nie omdat dit ‘n Transvaalse aangeleentheid is.
4. Met ons oorhandiging van die webwerf Orde Boerevolk sal ons dit waardeer dat, as u met daardie naam wil aangaan, u tog net die naam van die webwerf sal verander na Orde Boerevolk OVS. U kan dit egter verander soos u wil.
5. Daarmee hoop ek om die Vrystaat steeds as bondgenoot te hê om beslag te gee aan die situasie soos dit was op 31 Mei 1902. As u nie u weg oopsien nie, sal dit beteken dat ons verplig sal word om deel te word van ‘n verdere verdelingsfaktor binne die grense van die OVS en u sekerlik binne die grense van Transvaal. Alhoewel ons daarmee sal aangaan om iets vir ons volk te doen, sal dit die stryd met baie jare vertraag.
6. Ons kan nie sonder die Vrystaat hierdie stryd aandurf nie, net soos wat u dit nie sonder die Transvaal kan aandurf nie.
7. My geloof is deurentyd dat die Messias ‘n krimineel langs hom vergewe het en dat my broer dus baie meer as dit moet doen voor ek hom nie sal vergewe nie maar dit moet ‘n lewenswyse word.
8. Hiermee groet ek my Vrystaatse broers met ‘n traan in my oog en ‘n knop in my keel maar goddank die twiste sal iets van die verlede wees.
Met beste Boeregroete
Voorsitter Aksiekomitee OB Transvaal
02-09-2007, 04:05 PM #1487
Polisie ontken dat hulle sloer ná rooftog op Secunda
Secunda. – “Moet ons eers doodgeskiet word voordat die polisie besluit om op te daag?”
Dit is die vraag wat ’n ontstelde mnr. Paul Roux, bestuurder van Astra Furnitures op Secunda, verlede Vrydag gevra het.
Hy en drie werkers, mnre. Meshack Mahlangu, Harold Mtsotso en Meshack Mahlalela, was verlede Donderdag ná toemaaktyd nog in die winkel toe tien gewapende mans hulle omstreeks 17:30 oorval het.
Die rowers het vuurwapens teen die personeel se koppe gedruk en hulle van hul selfone en geld beroof.
Hulle het ook selfone uit ’n vertoonkas en duisende rand uit die kluis gesteel.
Die werkers en Roux is in die inloopkluis toegesluit, maar het gou ontsnap deur ’n traliehek af te breek.
“Ons het om 17:40 die polisie geskakel, maar niemand het opgedaag nie.
“Ek het uit vrees vir ons veiligheid die winkel om 18:30 gesluit en het eers in die parkeerterrein twee polisiemanne aangedrentel sien kom. Hulle het gesê hulle sou die volgende dag terugkom.”
Roux het die volgende oggend omstreeks 07:40 die polisie geskakel, maar volgens hom het twee lede eers teen middagete opgedaag en sy verklaring afgeneem.
Mahlalela het Roux se weergawe van die voorval beaam en is veral omgekrap omdat sy selfoon die tweede keer binne ’n jaar geroof is.
Die Oostelike Hoëveld-polisiewoordvoerder, supt. Abie Khoabane, het Maandag ontken dat die polisie laat was.
“Volgens die inligting uit die radio-beheerkamer is die roof om 17:56 ingebel. Die polisie was om 18:06 daar, maar is glo weggejaag omdat hulle laat was.
“As mnr. Roux steeds ontevrede is, kan hy ’n klag kom indien,” het Khoabane gesê.
Roux en die drie werkers het dié stelling as snert afgemaak.
“Ons het die tyd dopgehou. My gesin was voor die polisie op die toneel,” het Roux volgehou.
02-10-2007, 01:39 AM #1488
Bhm het genoeg gehad
TEEN druktyd van Vrystaat het bykans 800 inwoners van Bethlehem wat sakelui insluit, ’n beswaarskrif, waarin teen misdaad op die dorp geprotesteer word, onderteken. Die beswaarskrif word Maandag om 12:00 aan die polisie se stasiekommissaris, dir. Jan Tsotetsi, by die polisiekantoor in Rouxstraat oorhandig.
Mev. Tiekie de Klerk van Chicken King het dié beswaarskrif begin ná ’n onlangse gewapende rooftog by die Metropolitan-sentrum waarin een mens dood is. Sy het dadelik die steun van sakelui in die omgewing gehad en die beswaarskrif het eindelik uitgekring na die res van die dorp.
Hierin word geëis dat die polisie ’n substasie in die omgewing van die Metropolitan-sentrum bedryf wat ten volle vir 24 uur beman is. Daar word verder geëis dat die substasie bereikbaar is deur middel van ’n telefoonnommer wat nié gekoppel is aan die sentrale polisiekantoor se nommer of die 10111-nommer nie. Dit is om vinnige optrede te verseker omdat die genoemde nommers dikwels in nood nie beantwoord word nie. Dié substasie moet ook met ’n polisievoertuig toegerus wees wat vinnige reaksietyd sal verseker.
Volgens De Klerk is almal wat die beswaarskrif onderteken het dit eens dat inwoners hul stem moet laat hoor – ongeag of hulle gehoor word of nie. Die beswaarskrif het niks te doen met swart of wit of bruin nie – alle kleure het die beswaarskrif kom onderteken: “Skelms en misdadigers kyk nie na velkleur nie.”
Die Hoogland-Besigheidsforum (HBF) het intussen Maandagaand op ’n vergadering besluit om De Klerk Donderdag as afgevaardigde na Bloemfontein te stuur na ’n openbare geleentheid waar die Vrystaatse LUR vir veiligheid en sekuriteit, mnr. Playfair Morule, en sakelui oor misdaad gaan praat.
Mnr. Pieter Olivier, voorsitter van die Bethlehem-toerismekomitee (Bethtourkom), het Dinsdag die beswaarskrif namens dié vereniging gaan onderteken. Hy sê al die gepraat en SMS’e oor misdaad moet met “doen” vervang word: “Ek glo dat al die mense wat die Tien Gebooie se bepalings nastreef en almal wat hul dorp se belange op die hart dra, ’n nuwe politieke alliansie moet vorm om die ANC in 2009 uit te sit. Die beginsels van die Tien Gebooie moet in elke staatsdepartement en deur elke stadsraad en die hele Suid-Afrika nagestreef word en onderhou word. Dán sal ons op die regte (misdaadvrye) pad kom.”
Mnr. Danie Eichstädt, voorsitter van die Dihlabeng-inwonersvereniging (DIV), was nie beskikbaar vir kommentaar nie, maar het telefonies aan Vrystaat gesê die DIV sal die beswaarskrif slegs op sekere voorwaardes ondersteun. Dit moet genoeg swart handtekeninge insluit en oor konstruktiewe voorstelle beskik om die probleem aan te pak.
In sy kommentaar sê die leier van die DA in die Vrystaat, mnr. Roy Jankielsohn, alle inisiatiewe om die erns van misdaad onder die regering en die polisie se aandag te bring, moet ondersteun word. Dit is duidelik dat die regering steeds horende doof en siende blind is as dit by misdaad kom.
“Die publiek se geduld raak vinnig op met die regering en daar word op voetsoolvlak oplossings gesoek waar die publiek daadwerklike stappe wil neem om misdaad vas te vat. Die polisie se onvermoë om misdaad te bekamp is ’n bewys dat die regering nie polisiebeamptes en kantore die nodige politieke steun gee nie. Die eindelike politieke oplossing vir ons land se probleme lê egter by die stembus.”
Mense wat die beswaarskrif by Chicken King wil onderteken, het nog tot Maandag 10:00 tyd. De Klerk en ’n afvaardiging sal die vorm om 12:00 aan die stasiekommissaris gaan oorhandig.
02-10-2007, 02:56 PM #1489
Suid-Afrikaners wat in die toekoms ’n nuwe huis wil koop, gaan ingevolge konsep-regeringsbeleid verplig word om armes as bure te aanvaar.
Dit is die doel van die nuwe beleid van “inklusiewe” behuising wat tans met rolspelers in die boubedryf bespreek word.
Die nuwe beleid, wat nog net voorstelle is, het tot skokgolwe onder ontwikkelaars gelei. Dit is einde verlede maand vir die eerste keer aan die Vereniging van Eiendomseienaars (Veesa) voorgelê.
Hiervolgens sal ontwikkelaars tot 30% van die waarde van elke ontwikkeling vir laekoste-huise opsy moet sit. Die laekoste-huise sal tussen die ander huise in die ontwikkeling versprei moet word.
En met laekoste-huise word nie net bedoel huise van R250 000 en R300 000 wat aan die opkomende middelklas verkoop word nie, maar ook huisies van R50 000 wat met staatsubsidies gebou word.
Die regering maak lankal geluide dat residensiële ontwikkelaars ’n bedrag gelyk aan 20% van hul belegging vir laekoste-huise beskikbaar moet stel, maar die jongste voorstelle gaan veel verder.
“Die doel van die nuwe beleid is nie net om ontwikkelaars te dwing om meer laekoste-huise te bou nie, maar ook om die rasse- en klasseverskille in Suid-Afrika verder af te breek,” het mnr. Dan Smit, konsultant van die departement van behuising, in die voorlegging aan Veesa gesê.
Daarom mag ’n ontwikkelaar nie die laekoste-komponent van sy ontwikkeling op ’n ander plek bou nie. Dit moet in dieselfde ontwikkeling wees – en die armes se huise mag ook nie saam gegroepeer wees nie, hulle moet tussen die duurder huise staan.
En dan word daar vereis dat die goedkoper huise se styl en afwerking nie by dié van die duurder huise afsteek nie.
Smit het in die voorlegging aan Veesa gesê baie mense werk in die omgewing waar ontwikkelings plaasvind en dat hulle ook die reg het om in sulke gebiede te woon.
Die voorstelle maak wel voorsiening vir uitsonderings, soos in die geval van ontwikkelings waar die gemiddelde prys van ’n eenheid tans meer as R900 000 is, maar dan moet die ontwikkelaars by ’n ander “insluitende” ontwikkeling betrokke raak en tot 60% van die eenhede aan laekoste-huise toewys. Volgens Smit sal ontwikkelaars wat kwytskelding kry, nie toegelaat word om die laekoste-komponent van ’n ontwikkeling in ’n laekoste-ontwikkeling op ’n ander plek op te rig nie. Die finale persentasie wat aan laekoste-huise toegewys moet word, kan tussen 10% en 30% wissel, maar die beleidsvoorstelle lui dit moet waar moontlik 30% wees.
Die persentasies kan van gebied tot gebied verskil en die finale besluit berus by die betrokke plaaslike owerheid.
Ontwikkelaars sê dié voorgestelde beleidsmaatreëls is nie net onhaalbaar en ondeurdag nie, maar sal die residensiële boubedryf in Suid-Afrika op sy knieë dwing.
“Niemand sal bereid wees om eenhede in sulke ontwikkelings te koop nie,” sê mnr. Jo Pelser, uitvoerende hoof van Sable Homes, een van die grootste ontwikkelaars in Suid-Afrika.
Dit kan weer lei tot ’n tekort aan huise wat die pryse van bestaande huise in gevestigde woonbuurte die hoogte sal laat inskiet.
02-10-2007, 02:59 PM #1490
Vrou 'het baie steun nodig' nadat man kinders afmaai
"Ek gaan eers gesels met die mense wat my kan gesond maak. Eerste met my God, wat alle wonde kan genees, dan die dokters. Geestelik sal dit 'n lang tyd neem om in 'n mate te kan herstel."
Só het mev. Amanda Beukes (31) Donderdag gesê toe Kaap-Rapport haar in die Eersterivier-hospitaal besoek het. Sy sterk hier aan nadat haar man, Deon, hul twee kinders, Carlos (7) en Alexandra (3), Maandagmiddag doodgeskiet het voordat hy die vuurwapen op homself gedraai het.
Mev. Beukes wil nie in dié stadium meer oor die gebeure van dié dag praat nie, maar sê "daar is baie dinge agter die voorval".
Beukes, wat onder swaar verdowing was, is vir 'n aand uit die hospitaal ontslaan sodat sy die nagwaak vir haar gesin kon bywoon.
Haar man was 'n ketelmaker.
Kapt. Charlotte van der Westhuizen, wie se twee jong kinders en stiefdogter verlede jaar tuis in hul bed doodgeskiet is, het haar hier ondersteun. Van der Westhuizen se man, Marius, word van die moorde aangekla.
Die Beukes-egpaar, wat glo huweliksprobleme gehad het, het in Oktober van Evander, Mpumalanga, na die Kaap verhuis.
Beukes het Maandag eers sy vrou en Carlos geskiet en daarna na 'n huiswinkel in Starrenburgstraat gehardloop waar Alexandra gaan selfoonlugtyd koop het. Hy het voor sy dogter gekniel en haar in die kop geskiet. Daarna het hy teruggehardloop na sy skoonouers se huis in Mullerstraat, in sy motor geklim en homself geskiet.
Mnr. M. Sekepane, mev. Beukes se pa, wou slegs sê dat sy dogter "nou baie ondersteuning nodig het".
Me. Trui Petinger, eienaar van die huiswinkel, het huilend vertel hoe Alexandra R35 se selfoonlugtyd kom koop het. "Sy het nog getalm en R1 se lekkers ook gekoop toe haar pa instorm. Hy het voor haar gekniel en die silwer gun voor haar kop gedruk. Die kind het nie 'n woord gesê nie. 'Haai, wat doen jy aan die kind!' het ek geskree."
Petinger, wat erg deur die voorval getraumatiseer is, ontvang berading. "Ek skrik elke keer as ek 'n lang man voor die kafee sien," sê sy terwyl haar hande opmerklik bewe.
Mnr. Beukes en sy kinders is gister vanuit die Palm Park Primêre Skool in Eersterivier begrawe.